רשת מדיה

היסטוריה

בשנת 1984 היה דן שילון מנכ"ל חברת רשת-תקשורת והפקות בע"מ. דייוויד פדרמן כיהן בעבר כיו"ר החברה.
ב-4 בנובמבר 1993 עלה לראשונה לשידור הערוץ השני המסחרי, הנמצא במסגרת הרשות השנייה לטלוויזיה ולרדיו. עם הקמת הערוץ נמנו שלוש זכייניות שידור האחריות לגוף השידורים ולתוכני הערוץ - "שידורי קשת", "טלעד" ו"רשת". שלוש הזכייניות, אשר קיבלו חוזה שידורים לעשור אחד, החליטו שכל תקופת זמן יחליפו ביניהן ימי שידור, כך שאחת מהן תקבל שלושה ימי שידור, והשתיים האחרות - שניים.
באפריל 2005, עם סיום העשור, התקבלה החלטה על ידי ועדה הנכללת במשרד התקשורת, שרק שתי זכייניות תקבלנה חוזי שידור לעשור העוקב. מתוך ארבע המתמודדות (המתמודדת הרביעית הייתה כאן, גוף אשר לא שידר בעבר) נבחרו "קשת" ו"רשת" להוביל את לוח המשדרים. "קשת", אשר זכתה בציון סופי הגבוה במכרז, קיבלה ארבעה ימי שידור, בעוד ש"רשת" זכתה לשדר רק שלושה. לפיכך שידרה "רשת" עד 2007 בימים ראשון-שלישי ו"קשת" רביעי-שבת. בשנים 2008, 2010 וב-1 בינואר 2012 השתנו ימי השידור והיא משדרת ברביעי-שבת. מאז הזכייניות החליפו ביניהן את הימים מדי שנה.
עד מרץ 2009, שימש יוחנן צנגן כמנכ"ל החברה, אז החליפו אבי צבי.
עד 2013, השותפים בחברה היו אודי אנג'ל ומשפחת עופר באמצעות "ל.י.ן אור תקשורת" (51%), אביב גלעדי ונפתלי ש.ש. אחזקות (20%), עוגן ים אחזקות (13%), ושטראוס גרופ (16%).
באוגוסט 2012 רכשה רשת מ-Castaway את זכויות השידור של "הישרדות" בישראל. לפיכך, שידור העונות הבאות של תוכנית המציאות צפוי להתקיים בערוץ 2. ערוץ 10 מחה על כך שתוכנית הדגל שלו נגנבה-לכאורה ומסר שיפתח בצעדים שונים כדי להשיב אליו את הזיכיון לתוכנית.
בדצמבר 2013 רכשה חברת "אנדמול" ההולנדית 33% מחברת "רשת". 51% מהחברה הם בידי אודי אנג'ל ומשפחת עופר, ו-16% בידי משפחת שטראוס.
בנובמבר 2015 שונה שם החברה מ"רשת-נגה בע"מ" אל "רשת מדיה בע"מ".
ב-13 באוקטובר 2016 נודע כי רשת הגישה בקשת רישיון למעבר ל-7 ימים בשבוע.
בין ה-6 בספטמבר ל-7 בספטמבר 2017 העלתה רשת קדימון לשידורי ערוץ 13 החדש שבבעלותה, תחת הכותרת "ערוץ 2 עובר לערוץ 13". הכותרת הוגדרה על ידי הרשות השנייה כמטעה ונדרשה תגובת הזכיין לקדימון. כמו כן הרשות הורתה לזכיין להסיר את התשדיר מהשידור במיידי.
יום השידורים המלא האחרון של רשת במסגרת שידורי ערוץ 2 היה יום שבת, 28 באוקטובר 2017. אולם ב-31 באוקטובר, יום השידורים האחרון של ערוץ 2 בכלל, קיבלה רשת זמן אוויר מקשת כדי לקדם את עליית ערוץ 13 לאוויר. מה-1 בנובמבר 2017 מפעילה החברה את ערוץ 13 החדש, ומשדרת בו רצוף, שבעה ימים בשבוע.

תכנים בולטים בשידורי הזכיינית

תוכניותיה המצליחות של "רשת" זוכות לרייטינג יציב ולעיתים גבוה. בין התוכניות הזוכות להצלחה ניתן למנות את "משחק מכור", אקס פקטור, המירוץ למיליון, The Voice, הישרדות, הכול הולך, החיים זה לא הכל וכן את תוכנית הריקודים "רוקדים עם כוכבים". חוץ מהפקות המקור הישראליות של זכיינית השידור, שידר הערוץ תוכניות רכש מצליחות, ביניהן סקס והעיר הגדולה והסופרנוס.

פרויקט "המרושתים"

ב-2017 רשת פתחה פרויקט ושמו "המרושתים" בפרויקט השתתפו כוכבי הרשת מישראל, שהעלו באופן קבוע סרטונים לרשתות החברתיות. בפרויקט רשת פתחה דף חדש באתר שלה הנקרא "המרושתים" ושם עלו סרטונים שנלקחו מהרשתות החברתיות (בעיקר יוטיוב) וסרטונים שהועלו לראשונה באתר reshet.tv.

רשת tv, "החדשות 13" ו-nana10

אתר ערוץ 13, שכתובתו המיתולוגית הייתה "reshet.tv", הוא אתר תוכן ישראלי מבית רשת. באתר ניתן לצפות בתכנים המסופקים בידי דסק חדשות עצמאי המופעל על ידי האתר, ואף בתכני הווידאו של "החדשות 13", המפנים לאתר של "החדשות 13" (לשעבר nana10 ומה שנותר ממנו), אשר שימש בעברו כאתר ערוץ עשר.

Terminal-X

בספטמבר 2017 דווח כי חברת בת של רשת רכשה כרבע ממניות אתר שיווק האופנה Terminal-X, בתמורה לפרסום אצל רשת, לתקופה המוערכת כ-5 עד 8 שנים.

יאמיז

באוקטובר 2017 פורסם כי ברשת עובדים על ערוץ אוכל עצמאי שמתוכנן לשדר ב-HOT, סלקום tv ובפרטנר TV. ערוץ בשם יאמיז משודר כבר כיום בפרטנר TV. הערוץ צפוי להתכתב עם האתר הקולינרי של רשת.

ערוץ הריאליטי

לקראת השקתה של האח הגדול בערוץ 13, ברשת החליטו להשיק ב-HOT את "ערוץ הריאליטי", שמשודר באפיק 32 ומוקדש לתוכנית ריאליטי בארץ ובעולם. בערוץ משודרות בעיקר תוכניות של הזכיינית (כגון The Voice ישראל, המירוץ למיליון ומשחקי השף), הגרסאות מחו"ל (האח הגדול ו-The Voice האמריקאיות) ואף תוכניות שלא שודרו בארץ קודם לכן (תוכנית הדייטינג "אי האהבה" והתוכנית המשטרתית "נרדפים").
בחודש אוגוסט 2019, לאחר המיזוג של רשת עם ערוץ עשר, הצטרפו ללוח השידורים של הערוץ תוכניות ריאליטי של ערוץ עשר, כגון "וויפאאוט" והיפה והחנון.